text: Fuld spøgelsesbilist kørte 12 km på den sønderjyske motorvej
  31 december 2015 kl. 06.00
  En fuld 39-årig mand kørte natten til torsdag mindst 12 kilometer på den sønderjyske motorvej, oplyser Sydøstjyllands Politi.
  Sydøstjyllands Politi stoppede omkring klokken to natten til torsdag en 39-årig mand på den sønderjyske motorvej ved Kolding Syd. Her kørte manden i nordgående retning, mens han kørte i det sydgående spor.
  - Da vi anholder ham, viser det sig, at han er temmelig beruset. Han puster over 2,0, så han er ved at sove den ud, inden vi afhører ham, siger Jesper Duus, der er vagtchef ved Sydøstjyllands Politi.
  Den 39-årige mand er fra Fredericia-området, og politiet vurderer, at han har kørt mindst 12 kilometer i det forkerte spor på motorvejen.
  - Det eneste positive er, at der heldigvis ikke er sket nogen personskade. Vi skal være glade for, at der ikke har været særligt mange biler på motorvejen på tidspunktet, siger Jesper Duus.
  Manden har fået konfiskeret bilen, han var kørende i, samt mandens anden bil.
  